Möödunud nädalavahetusel toimus meie esimene loomelaager Jaanisaunal. Ilmataat oli armuline ja laagrilisi tervitas mõlemal päeval enamjaolt suvine päike. Kaks päeva möödusid lõbusa seltskonna, hea söögi, sauna ja loomulikult keraamikaga. Laagriliste hulgas oli neid, kes meil iganädalaselt töötubades osalevad kui neid, kes esimest korda oma käe keraamikale andsid. Harjutasime kätt nii nerikomi tehnikas kui kedrul. Hommikul sai end eelmise päeva pikale veninud saunaõhtust üles äratada jooga harjutusi tehes ning keraamikale lisaks õppisime ka lillede kimpu seadmise kaunist kunsti. Järgmine (ja selle suve viimane) laager juba 1.-2.augustil, veel on kohti, soovi korral registreeri end siin.
Jõuluaeg on imeline aeg, kus soovitakse üksteisele kingitustega rõõmu valmistada ning loodetakse oma väikesele Jõuluimele. Vargsi oodatakse päkapikke ja kohtumist jõuluvanaga, kes täidaks ammused soovid ning kingikotist midagi ulataks.
Tänapäeva kiire elutempo juures on tõeline väärtus saada isetehtud kingitus, midagi, mis on kinkija oma kätega valmistanud. Kinki valmistades on mõeldud just selle saajale, kingi valmistamisele on pühendatud oma aega ning kaasa pandud head mõtted ja soovid. Selline kingitus soojendab südant ja jääb hästi meelde.
Ka Elioni toimekad naised otsustasid aasta kiiremal ajal aja maha võtta ja külastada Vanamõisa keraamika töötuba. Seda selleks, et valmistada oma kaastöötajatele Jõuludeks tähendusega meened, keraamilised õnnemündid. Kahe tunni jooksul jõuti valmis üle 70 õnnemündi, millest igaüks oli oma tegu ja oma nägu. Isetegemiserõõmu jagus küllaga ning kingitused said imeilusad!
Pikad ja pimedad sügisõhtud on käes ja kuigi külmakraade ja lumevaipa sel aastal veel pole, on tunda juba saabuva talve hõngu. Selline aeg on suurepärane käsitööga tegelemiseks. Seda, et eestlastele on käsitöö ikka hingelähedane olnud, tõestab ka keraamikaringis osalenute arv – oktoobrikuu kursused olid väljamüüdud veel enne kui need alatagi said. Niisiis, kel soov veel enne Jõule kingitusi meisterdama tulla, andke varakult teada ja püüame vaba aja leida.
Ilus pikk sügis kinkis meile palju värvilisi puude ja põõsaste lehti, mida saame veel praegugi keraamika valmistamisel kasutada. Lehtede motiividega esemed on vägagi populaarsed, valminud on nii vahtralehtedest kausid, koogitaldrikud ja küünlaalused.
Eelmisel nädalal õppisime kursuslastega nerikomit. Nerikomi on Jaapani päritolu värviliste keraamiliste masside liitmise tehnika. Värvilised massid liidetakse omavahel, seejärel lõigatakse tulemusest õhukesed plaadid või ribad, millest omakorda vormitakse ese. See on väga mänguline, isikupärane ja palju võimalusi hõlmav tehnika . Eripäraks on see, et dekoor jääb nähtav nii eseme sise- kui ka välispinnal. Ja mis peamine, iga ese on omanäolise mustriga ning kordumatu. Oma töötoas kasutasime kahte erivärvi savimassi – punast ja naturaalset. Esemed said lõppviimistluse käigus läbipaistva glasuuriga üle valatud ning see andis esemetele ilusa läikiva lõpptulemuse.
Eelmisel lastehommikul valminud vahvad tööd on saanud värvika glasuuri alla. Kõik, kes tahavad kibekähku oma töid kätte saada, võivad tulla neile järgi Vanamõisa seltsimajja täna õhtul peale kl. 18:00. Kes täna ei jõua, saavad tööd kätte pühapäeva hommikul kl. 12.
Pühapäeva hommikul 27.oktoobril kell 12 on oodatud aga kõik lapsed järgmisele keraamikahommikule, et jälle üheskoos tunnike meisterdada. Seekord on teemaks “loomaaed”, nii et mõelge valmis, millist lindu, liblikat, karu, tiigrit või imelooma te teha tahaksite.
Keraamikahommik kestab kuni 13:15 ning on lastele TASUTA. Kuna kohtade arv on piiratud, on vajalik eelregistreerimine emaili teel firstname.lastname@example.org.
Kolmapäeval oli minu jaoks üks tähtis päev! Nimelt olin kutsutud Tallinna Raekotta, kus toimus Tallinna ja Harjumaa parimate täiskasvanud õppijate, koolitajate ja teiste elukestva õppe eestvedajate tunnustamine.
Mulle omistati tiitel “Harjumaa aasta kogukondliku tegevuse edendaja” .
Nimetatud tegevus, mida pean ka enda kireks, on Vanamõisa keraamikaringi loomine ja vedamine. Lisaks sellele sai tunnustatud ka selle suve Vanamõisa käsitöölaadal, Eesti toidu telgi raames toimunud “Kulinaarse tsirkuse”projekti juhendamine.
Siinkohal tänan kõiki, kes on olnud mulle abiks ja toeks sellel kirglikul teekonnal, mis lookleb ikka edasi tänu teile, hea Vanamõisa rahvas ja armsad keraamikaringi õpilased!
Vanamõisa Keraamika sügishooaeg sai hoo sisse sellel esmaspäeval ja teisipäeval. Mõlemas grupis on praeguseks registreeritud 9 osalejat, kes kõik ilusasti kohal olid ja nautisid saviga tegelemist.
Kuldne sügis on väga inspireeriv oma värvikülluse poolest, eriti tulevad esile sügisvärvides puulehed. Nii saime meiegi inspiratsiooni värvilistest vahtralehtedest, mida kasutasime keraamiliste kausside valmistamisel. Veel valmisid toredad kastmekausid , suur kandiline vaas ning imetore tass, kuhu peale vooliti sisalik koos päikese ja kõrtega. Otsiti välja ka jõulutemaatilised mustrid , et juba varakult alustada jõulukingituste valmistamisega , et ikka õigeaegselt kõik kingikotti jõuaks.
Eelmisel pühapäeval kogunes Vanamõisa seltsimajja paarkümmend last, kel kõigil käed kibelesid käsitöö järele. Pooleteise tunniga valmisid osavate näppude abil igati vahvad ja fantaasiaküllased tööd. Kuna laste huvi oli suur veel midagi sellist teha, otsustasime Vanamõisa MTÜ abiga juba 27.oktoobril kell 12 korraldada järgmise TASUTA keraamikahommiku lastele. Kel soov oma lapsed töötuppa tuua, tuleks eelnevalt registreerida email@example.com. Kohtade arv on piiratud!
Laste tööd olid julged ja fantaasiaküllased, päikeste ja lilledega: